Diari Oficial de la Generalitat Valenciana


Sumari del DOGV 8242, del 26-02-2018 (2018/1877)

DECRET 12/2018, de 9 de febrer, del Consell, pel qual es modifica el Decret 159/2015, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/02/09/12/dof/vci/html**

### Dades del document

Número de DOGV
:   8242

Data del DOGV
:   26-02-2018

Secció del DOGV
:   I. DISPOSICIONS GENERALS

Número del document
:   2018/1877


Data del document
:   09-02-2018

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Decret

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * reglament intern
    * administració regional
    * organització administrativa
    * legislació

DECRET 12/2018, de 9 de febrer, del Consell, pel qual es modifica el Decret 159/2015, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori. [2018/1877]  
PREÀMBUL  
  
El Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, estableix que aquesta conselleria és el màxim òrgan responsable del Consell en matèria d'habitatge, projectes urbans, obres públiques, vertebració del territori, paisatge, transports, ports, costes i aeroports. L'article 2 determina que sota l'autoritat de la persona titular del departament, la conselleria està integrada, entre d'altres, per la Direcció General d'Habitatge, Rehabilitació i Regeneració Urbana. L'article 9 estableix que aquesta direcció general exerceix les competències que li atribueix l'article 70 de la Llei del Consell en matèria d'arquitectura, projectes i actuacions urbanes, equipaments, habitatge i qualitat de l'edificació, gestió i coordinació del patrimoni públic d'habitatge, plans d'habitatge, sòl i actuacions concertades amb ens locals en matèria de patrimoni urbà i pla de millora municipal. L'article 10 disposa que, per al desenvolupament de les seues competències, la direcció general disposarà de la Subdirecció General d'Habitatge i Regeneració Urbana, la qual coordinarà, sota la seua dependència, els serveis de Planificació Econòmica i Regeneració Urbana, de Coordinació d'Habitatge, de Rehabilitació i d'Arquitectura.  
  
Així mateix, la Llei 2/2017, de 3 de febrer, de la Generalitat, per la funció social de l'habitatge de la Comunitat Valenciana, estableix un nou marc normatiu per a la Generalitat per tal de desenvolupar totes aquelles polítiques relacionades amb el servei d'interés general en matèria d'habitatge, incloent-hi condicionar el parc públic, la seua ampliació i millora i l'adequació a les condicions derivades del reconeixement del dret subjectiu a l'habitatge, així com el desenvolupament d'un pla plurianual de rehabilitació amb les tasques inherents; l'establiment de mesures de correcció; la creació i gestió dels registres autonòmics d'oferta i demanda d'habitatges de protecció pública, i l'impuls i foment de mecanismes d'assessorament, ajuda i acompanyament a les persones afectades per situacions de pèrdua de l'habitatge en els casos previstos en l'esmentada llei, incloent-hi la creació de l'Observatori de l'Hàbitat i la Segregació Urbana.  
D'altra banda, el Decret 118/1988, de 29 de juliol, del Consell, pel qual es determina l'abast de la transmissió del patrimoni de promoció pública de la Generalitat, atribueix a l'Entitat Valenciana d'Habitatge i Sòl «la gestió i l'administració del patrimoni de promoció pública de l'habitatge que pertany a la Generalitat Valenciana».  
No obstant això, el Decret 159/2015 atribueix específicament a la Subdirecció General d'Habitatge i Regeneració Urbana les competències relatives a l'administració del parc públic d'habitatges de la Generalitat i la coordinació del seu seguiment i l'avaluació de les polítiques desenvolupades. Cal, per tant, aclarir l'àmbit competencial esmentat, sense perjudici de reconéixer a la direcció general competent en matèria d'habitatge les competències que li pertoquen en aquesta matèria i que deriven del caràcter de la Generalitat com a titular d'aqueix patrimoni habitacional.  
En conseqüència, el Consell considera necessària la remodelació orgànica i funcional de la Direcció General de Rehabilitació i Regeneració Urbana i, per tant, justificada la necessitat i l'oportunitat d'aquesta disposició.  
Aquesta disposició està inclosa en el Pla normatiu de l'Administració de la Generalitat per a 2018.  
Per tot això, de conformitat amb el que estableixen els articles 28.f i 64 de la Llei 5/1983, de 30 de desembre, del Consell, a proposta de la consellera d'Habitatge, Obres Públiques i Vertebració del Territori, i amb la deliberació prèvia del Consell, en la reunió de 9 de febrer de 2018,  
  
DECRETE  
  
Article únic. Modificació del Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori  
  
Es modifica l'article 10 del Decret 159/2015, que queda redactat d'acord amb l'annex d'aquest decret.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 9 de febrer de 2018  
  
El president de la Generalitat,  
XIMO PUIG I FERRER  
  
La consellera d'Habitatge,   
Obres Públiques i Vertebració del Territori,  
MARÍA JOSÉ SALVADOR RUBERT  
  
  
  
ANNEX  
  
Es modifica l'article 10 del Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, que queda redactat en els termes següents:  
  
«Article 10. Estructura  
Per al desenvolupament de les seues competències, la Direcció General d'Habitatge, Rehabilitació i Regeneració Urbana s'estructura en les unitats següents:  
1. Subdirecció General d'Habitatge i Regeneració Urbana, a la qual correspon l'impuls de les mesures competència de la direcció general, la seua planificació, desenvolupament, elaboració, dinamització i coordinació, l'avaluació de les polítiques desenvolupades i també l'impuls de la participació ciutadana en les actuacions pròpies de la direcció general. La coordinació de les accions per al foment de l'arquitectura i les actuacions urbanes. La coordinació de les funcions dels serveis territorials d'habitatge i rehabilitació, i de la inspecció per al control i l'exercici de la potestat sancionadora.  
A la Subdirecció General d'Habitatge i Regeneració Urbana correspon planificar, dirigir, controlar, coordinar i supervisar l'activitat dels serveis sota la seua dependència i que seguidament s'indiquen:  
  
a) Servei de Planificació Econòmica i Regeneració Urbana, al qual correspon la planificació estratègica, programació pressupostària i gestió financera de les actuacions d'habitatge, rehabilitació, regeneració urbana i les altres actuacions que execute la direcció general. L'impuls i la coordinació de propostes que s'han de tramitar amb la finalitat d'obtindre fons europeus en les matèries d'intervenció de la direcció general (habitatge, rehabilitació, regeneració i desenvolupament urbà sostenible). Elaboració de metodologies i sistemes d'indicadors per al coneixement de les realitats urbanes de la Comunitat Valenciana, que permeten l'elaboració de propostes d'intervenció i el possible finançament per la Unió Europea. El suport als municipis en les actuacions de la Generalitat, i també en la tramitació de propostes a les convocatòries de fons europeus. La realització d'estudis, informes i estadístiques com a suport a l'Observatori de l'Hàbitat i la Segregació Urbana i a la inclusió en el Pla d'estadística de la Generalitat. El disseny, establiment de processos i implementació, seguiment i avaluació de les polítiques públiques desplegades per la direcció general.  
  
b) Servei d'Arquitectura i Actuacions Urbanes, al qual correspon la planificació, programació, redacció de projectes, memòries i plecs de bases tècniques, gestió i control de les actuacions directes o convingudes competència de la direcció general. La realització i contractació d'estudis i accions en aquestes matèries. El desenvolupament, coordinació i seguiment de les actuacions convingudes en les matèries indicades. El foment de l'arquitectura, amb l'objectiu de la millora en les característiques constructives, funcionals i econòmiques i el desenvolupament de criteris de millora i qualificació respecte a l'adequació d'espais públics en entorns urbans i de l'arquitectura en les actuacions en les quals intervinga la direcció general. Totes aquelles que en matèria d'arquitectura i actuacions urbanes se li encarreguen, ja siguen competència de la direcció general o d'altres organismes quan així es determine.  
  
2. Subdirecció General de Règim Jurídic i Polítiques Socials d'Habitatge, a la qual correspon la planificació, estudi i anàlisi de l'entorn i la realitat social i econòmica valenciana en el sector de l'habitatge, el foment de l'ús social d'aquest i l'adopció de mesures per a aconseguir-ho, i també la regulació i el control de l'accés i ocupació de l'habitatge, l'impuls de la mediació i intervenció per a regular les situacions sobrevingudes a conseqüència de desnonaments i la coordinació amb entitats públiques i privades. Així mateix, li correspon la fixació de directrius per a la gestió del parc públic d'habitatges de la Generalitat, la gestió del qual té atribuïda l'Entitat Valenciana d'Habitatge i Sòl, la proposta de programació per al manteniment, conservació i rehabilitació d'aquest mitjançant els mecanismes previstos per la legislació vigent, la inspecció administrativa i sancionadora, la gestió i el manteniment dels registres d'oferta i demanda, l'elaboració de normativa de desenvolupament per a la plena efectivitat de la funció social de l'habitatge i coordinació de les funcions dels serveis territorials d'habitatge i rehabilitació en matèria de mediació i intervenció.  
  
A la Subdirecció General de Règim Jurídic i Polítiques Socials d'Habitatge correspon planificar, dirigir, controlar, coordinar i supervisar l'activitat dels serveis sota la seua dependència i que seguidament s'indiquen:  
a) Servei de Coordinació i Funció Social de l'Habitatge, al qual correspon l'impuls, el seguiment i la tramitació de les mesures necessàries per al desenvolupament del marc normatiu del dret i funció social de l'habitatge, i també l'execució i coordinació de les accions que la direcció general promoga per a la plena efectivitat del dret a l'habitatge. L'elaboració i tramitació de les polítiques de la Generalitat en les matèries competència de la direcció general, i la tramitació i seguiment dels convenis i acords que es deriven dels aspectes juridiconormatius. La col·laboració i la participació en plans i accions amb altres departaments de la Generalitat. La coordinació de programes relacionats amb els sistemes d'informació i gestió administrativa, millora i modernització i impuls de noves tecnologies en la gestió i la implementació d'instruments per a garantir la transparència i informació de les polítiques desplegades.  
  
b) Servei de Rehabilitació i Observatori de l'Hàbitat i la Segregació Urbana, al qual correspon el disseny, propostes i elaboració de projectes de normativa tècnica, divulgació, foment i coordinació en les matèries competència de la direcció general. L'impuls d'actuacions de desenvolupament de programes R+D+I la formació amb incidència en la rehabilitació, la construcció sostenible i l'accessibilitat. L'impuls i la coordinació de les accions per a la gestió de la rehabilitació pels agents implicats. La coordinació, la posada en marxa i el seguiment de la informació associada al coneixement de l'estat de conservació dels edificis d'habitatges, la concertació amb les corporacions locals i la gestió del registre unificat, la proposta de mesures per a garantir la suficiència del parc públic d'habitatges, l'elaboració de plans per a la seua rehabilitació i ampliació i totes aquelles funcions atribuïdes a l'Observatori de l'Hàbitat i la Segregació Urbana. Així mateix, li correspondrà el compliment de la inspecció dels laboratoris i entitats de control de qualitat, i el suport a les comissions pertinents de caràcter estatal o amb altres administracions.»


Còpia Permalink ELI